Diari Oficial de la Generalitat Valenciana


Sumari del DOGV 6479, del 14-03-2011 (2011/2914)

ORDE 2/2011, de 8 de març, de la Conselleria d'Infraestructures i Transport, de convocatòria d'ajudes per a 2011 a les empreses concessionàries de servicis regulars de transport públic de viatgers per carretera que discorren per les àrees rurals de la Comunitat Valenciana i que mantenen línies de dèbil trànsit.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6479

Data del DOGV
:   14-03-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/2914


Data del document
:   08-03-2011

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * ajuda pública

ORDE 2/2011, de 8 de març, de la Conselleria d'Infraestructures i Transport, de convocatòria d'ajudes per a 2011 a les empreses concessionàries de servicis regulars de transport públic de viatgers per carretera que discorren per les àrees rurals de la Comunitat Valenciana i que mantenen línies de dèbil trànsit. [2011/2914]
La Llei 16/1987, de 30 de juliol, d'Ordenació dels Transports Terrestres (BOE de 31 de juliol de 1987), preveu en l'article 19.4 que les administracions interessades puguen establir excepcionalment un règim especial de compensació econòmica a les empreses prestatàries dels servicis de transport públic en els quals concórreguen circumstàncies econòmiques o socials que originen la falta de rendibilitat.
En exercici d'esta facultat, la Conselleria d'Infraestructures i Transport regula des de 1993 la qualificació i el règim de les línies regulars de dèbil trànsit de transport públic de viatgers per carretera que discorren per les àrees rurals de la Comunitat Valenciana. Des d'aquell moment s'ha desenvolupat de manera ininterrompuda el programa de compensacions econòmiques a les empreses concessionàries que mantenen línies de dèbil trànsit, i es mantenen així uns servicis mínims de transport en àrees poc poblades que podrien haver quedat sense estes prestacions en un règim concessional genèric.
Els efectes aconseguits des de l'inici de l'aplicació del programa de subvencions justifiquen la pròrroga d'este durant els pròxims exercicis, en funció de les disponibilitats pressupostàries.
Per tot això, i ja que hi ha disponibilitat pressupostària per a l'exercici 2011 i d'acord amb el que establix la Llei 38/2003, de 17 de novembre, General de Subvencions, i el Text Refós de la Llei d'Hisenda Pública de la Generalitat, i en virtut de les facultats conferides per l'article 28.e) de la Llei 5/1983, de 30 de desembre, del Consell, modificada per la Llei 12/2007, de 20 de març, i l'article 8 del Decret 117/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Infraestructures i Transport,
ORDENE
Article 1. Convocatòria i finançament
Convocar la concessió de subvencions a les empreses titulars de servicis regulars de transport públic de viatgers per carretera que mantinguen línies o trams de línia de dèbil trànsit durant l'any 2011, per un import global màxim de 363.250,00 € (tres-cents seixanta-tres mil dos-cents cinquanta euros) a càrrec de l'aplicació pressupostària 24.91.49.828.17, Ordenació i Coordinació del Transport Terrestre i Logística, capítol IV, línia T0913000, dels Pressupostos de la Generalitat per al 2011.
Article 2. Aprovació de les bases
Aprovar les bases per les quals es regula esta present convocatòria de subvencions, que figuren com a annex I de la present orde, així com el model d'instància, inclòs com a annex II, i la resta d'annexos.
DISPOSICIÓ ADDICIONAL
Única. Notificació a la Comissió Europea
En relació amb la Política de la Competència de la Unió Europea, les ajudes que es convoquen no necessiten notificació o comunicació a la Comissió Europea per no disposar de tots els requisits de l'apartat 1 de l'article 107 del Tractat de Funcionament de la Unió Europea, ja que estes no suposen avantatges econòmics o financers per a les empreses beneficiàries sinó que es tracta d'una compensació per obligació de servici públic, i no afecta amb això els intercanvis en el lliure mercat.
DISPOSICIONS FINALS
Primera. Delegació de competències
Es delega en el titular de la Direcció General de Transports i Logística la facultat de concedir o denegar estes subvencions, i se l'autoritza perquè dicte les resolucions i les instruccions necessàries i adopte les mesures que considere oportunes per al desenvolupament, la interpretació i l'aplicació d'esta orde.
Segona. Normativa aplicable
En tot allò no previst en esta orde, s'aplicarà la Llei 38/2003, de 17 de novembre, General de Subvencions, i el Reial Decret 887/2006, de 21 de juliol, pel qual es va aprovar el reglament d'esta, en els seus aspectes bàsics, el Text Refós de la Llei d'Hisenda Pública de la Generalitat Valenciana, aprovat mitjançant el Decret Legislatiu de 26 de juny de 1991 i la Llei de Pressupostos de la Generalitat per a l'exercici de què es tracte.
Tercera. Entrada en vigor
La present orde entrarà en vigor l'endemà de la publicació en el Diari Oficial de la Comunitat Valenciana.
Quarta. Recursos
Esta resolució podrà ser impugnada directament davant de la Sala Contenciosa Administrativa del Tribunal Superior de Justícia de la Comunitat Valenciana, per mitjà de la interposició del corresponent recurs contenciós administratiu en el termini de dos mesos, comptadors des de l'endemà de la publicació d'esta o, si és el cas, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 8 de març de 2011
El conseller d'Infraestructures i Transport,
MARIO FLORES LANUZA
ANNEX I
Bases que regulen la convocatòria, per a l'any 2011, d'ajudes destinades a les empreses concessionàries de servicis públics de transport regular d'ús general de viatgers per carretera, de titularitat de la Generalitat, que inclouen línies o trams de línies de dèbil trànsit i que discorren per la Comunitat Valenciana
Primera. Objecte
Les ajudes objecte de la convocatòria tindran com a finalitat alleujar el dèficit econòmic que es produïx en l'explotació de les línies regulars de transport públic de viatgers per carretera qualificades de dèbil trànsit l'any 2011, en les quals concorren circumstàncies econòmiques o socials que originen la seua falta de rendibilitat.
Segona. Qualificació de línies o trams de línia de dèbil trànsit
Es procedirà a l'actualització de la qualificació de les línies o trams de línia de dèbil trànsit, i es consideren com a tals, a l'efecte del que establix l'article 19.4 de la Llei 6/1987, de 30 de juliol, d'Ordenació dels Transports Terrestres, i en l'article 88.3 del seu reglament (Reial Decret 1211/1990, de 28 de setembre), aquelles en què concórreguen les circumstàncies següents:
- Que es desenvolupen en comarques amb estructura demogràfica, territorial i econòmica de característiques rurals i amb una infraestructura viària de menor accessibilitat respecte als grans nuclis provincials.
- Que connecten municipis amb entitat poblacional suficient amb els centres prestadors de servicis.
- En les quals els ingressos obtinguts a partir dels usuaris no garantisquen un nivell mínim de cobertura de les despeses d'explotació assignades a les línies mencionades.
- Que es realitzen en dies hàbils en què es presten servicis sanitaris, educatius o socials.
- Que per les seues especials característiques lligades a la problemàtica plantejada puguen assimilar-se a les incloses segons els conceptes anteriors.
- Que milloren l'accessibilitat dels àmbits afectats, i es connecten els nuclis de població amb les seues capçaleres comarcals.
- Que no realitzen més de dos expedicions senzilles d'anada i unes altres dos de tornada diàries a la capçalera comarcal de l'àrea els servicis mínims de transport de la qual es tracta de consolidar.
- Que realitzen com a mínim un servici de transport d'anada i tornada almenys una vegada a la setmana durant tot l'any, i no són, amb caràcter general, objecte de subvenció els servicis prestats exclusivament de forma estacional, és a dir, que realitzen expedicions únicament en determinats períodes de l'any, amb discontinuïtat en la prestació superior a cinc mesos, llevat que circumstàncies excepcionals del servici afectat justifiquen la temporalitat esmentada.
Tercera. Beneficiaris
Podran ser beneficiaris de subvenció les empreses titulars de concessions de servicis de transport públic regular d'ús general de viatgers per carretera de competència de la Generalitat que complisquen els requisits següents:
1. Que la concessió de què siguen titulars mantinga, durant l'any 2011, les línies o els trams de línies de dèbil trànsit l'explotació de les quals durant l'exercici anterior hagen tingut un resultat deficitari, sempre que este no siga imputable a una inadequada gestió empresarial, i que no hagen rebut unes altres ajudes o subvencions a l'explotació, de l'administració autonòmica o d'altres administracions o ens públics, que superen individualment o conjuntament l'esmentat dèficit d'explotació.
2. Tots aquells altres requisits que establix l'article 13 de la llei 38/2003, de 17 de novembre, General de Subvencions (BOE núm. 276, de 18 de novembre de 2003).
Quarta. Import global de les ajudes
L'import global de les ajudes podrà ser ampliat en cas d'existència de disponibilitats pressupostàries, en el supòsit de ser insuficient per a atendre les peticions que, presentades dins del termini, acrediten disposar dels requisits i la resta de condicions establides en estes bases.
Cinquena. Sol·licituds i documentació
Les sol·licituds es realitzaran per mitjà d'instància dirigida a la Direcció General de Transports i Logística de la Conselleria d'Infraestructures i Transport, segons el model que figura com a annex II de la present orde, i s'inclouen en este les declaracions responsables i compromisos necessaris per a la concessió de la subvenció.
La sol·licitud la firmarà qui tinga la representació de l'empresa concessionària i la seua presentació pressuposa l'acceptació incondicionada de les bases de la convocatòria i de les condicions, els requisits i les obligacions que s'hi contenen.
La instància serà única per cada empresa concessionària i s'hi adjuntarà la informació i la documentació següent:
1. Requisits generals
a) Quan el sol·licitant siga una persona física:
- Fotocòpia confrontada del document nacional d'identitat (DNI). No serà necessària la seua presentació si s'autoritza la Conselleria d'Infraestructures i Transport a obtindre directament les dades d'identificació personal, per mitjà de l'ompliment de l'apartat D de la sol·licitud.
b) Quan el sol·licitant siga una persona jurídica:
- Fotocòpia confrontada de la targeta d'identificació fiscal (CIF).
- Fotocòpia confrontada del document nacional d'identitat (DNI) de la persona que subscriga la sol·licitud i tinga la representació de l'empresa concessionària. No serà necessària la seua presentació si s'autoritza la Conselleria d'Infraestructures i Transport a obtindre directament les dades d'identificació personal, per mitjà de l'ompliment de l'apartat D de la sol·licitud.
- Fotocòpia confrontada de l'escriptura de poders de representació.
c) Imprés de manteniment de tercers amb les dades de domiciliació bancària, segons el model inclòs com a annex III d'esta orde, degudament validat per l'entitat bancària o adjuntar un certificat de titularitat del compte bancari.
d) Documents acreditatius d'estar al corrent en el compliment de les obligacions tributàries i davant de la Seguretat Social.
Per a l'ompliment el beneficiari podrà:
d.1) Autoritzar expressament la Conselleria d'Infraestructures i Transport per a demanar davant dels òrgans competents les dades expressives d'estar al corrent en el compliment de les obligacions tributàries (estatals i comunitat autònoma) i davant de la Seguretat Social, per mitjà de l'ompliment de l'apartat D de la sol·licitud.
d.2) En el supòsit de no-autorització, el beneficiari haurà de presentar certificats, originals o confrontats, del seu compliment, referits al moment de l'acabament del termini de presentació de sol·licituds aportant:
- Certificat expedit per l'òrgan estatal competent de l'administració tributària.
- Certificat expedit per l'òrgan competent de la Seguretat Social.
- Certificat expedit per l'òrgan competent de la Conselleria d'Economia i Hisenda de la Generalitat, o de l'òrgan competent de la corresponent comunitat autònoma.
Els referits certificats hauran de ser positius o, si és el cas, indicar que els deutes estan ajornats, fraccionats o acordada la suspensió en ocasió de la impugnació de les corresponents liquidacions, i hauran de tindre validesa durant el termini de sis mesos des de la data de la seua expedició. No obstant això, si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.
Quan l'empresa no estiga obligada a presentar les declaracions o els documents relatius a obligacions tributàries i de la Seguretat Social, acreditarà esta circumstància per mitjà de declaració responsable.
2. Requisits específics per a la qualificació de les línies o els trams de línies de dèbil trànsit i l'establiment del règim de compensacions econòmiques
a) Memòria explicativa i justificativa de la petició, fonamentada en les dades d'explotació de la línia i circumstàncies demogràfiques, territorials i econòmiques dels municipis afectats, sobre la base de les quals se sol·licita la qualificació de la línia o d'algun dels seus trams com de dèbil trànsit. En la mencionada memòria estarà acreditada, per tant, la concurrència de les circumstàncies especificades en l'apartat primer de la base segona d'esta orde.
b) Pla a escala 1:25.000 o semblant de l'itinerari de la línia per a la qual se sol·licita la qualificació del menys un dels seus trams com de dèbil trànsit. En l'esmentat pla s'assenyalarà la localització de parades i s'adjuntarà el quadre de distàncies recorregudes entre estes.
c) Dades mensuals i total anual relatives a expedicions senzilles realitzades, nombre de viatgers, quilòmetres recorreguts i recaptació (sense IVA) corresponents a l'exercici anterior de totes les línies de la concessió.
d) Calendari de servicis previstos en el present exercici, per a cada una de les línies per a les quals se sol·licita l'ajuda. En este calendari s'hauran de reflectir i concretar en cada dia de l'any, el nombre d'expedicions senzilles realitzades o que s'han de realitzar o, si és el cas, les causes per les quals no es preveja realitzar el servici de transport (festivitat nacional, festivitat local, traspàs de la concessió...).
e) En el cas que la línia per a la qual se sol·licita la subvenció realitze conjuntament servicis de transport escolar, s'adjuntarà la declaració sobre estos, i assenyalarà calendari, el nombre de places reservades per a transport escolar i les subvencions rebudes pel mencionat transport escolar.
f) En el cas que la línia o el tram de línia per a la qual se sol·licita la subvenció estiga sotmesa a un règim de servicis a la demanda degudament autoritzat per la Direcció General de Transports i Logística, es presentarà la declaració sobre els servicis realitzats sota el mencionat règim (itinerari, nombre d'expedicions realitzades a la demanda, quilòmetres recorreguts i nombre de viatgers servits).
Quedaran exemptes de la presentació de la memòria i dels plans assenyalats en els apartats a) i b) dels requisits específics, les sol·licituds relatives a línies que hagueren obtingut la qualificació de dèbil trànsit l'any anterior, i sempre que es mantinguen les consideracions, les circumstàncies i les dades presentades, i no s'hagen produït posteriors modificacions que pogueren desvirtuar la seua validesa.
En qualsevol cas i en qualsevol moment de la tramitació de l'expedient, la Direcció General de Transports i Logística podrà demanar qualsevol altra informació o documentació complementària que considere necessària a fi de verificar les consideracions, les circumstàncies i les dades per a la qualificació de la línia com de dèbil trànsit, així com qualsevol altra que considere necessària per al millor coneixement i comprensió de l'aplicació de la subvenció.
Sisena. Termini i lloc de presentació
1. El termini de presentació de sol·licituds serà d'un mes comptador des de l'endemà de la publicació de la corresponent convocatòria en el Diari Oficial de la Comunitat Valenciana, i s'haurà de disposar de la totalitat dels requisits previstos en estes bases en el moment de l'acabament del mencionat termini.
2. Les instàncies de sol·licitud junt amb la documentació requerida hauran de presentar-se en la seu de la Conselleria d'Infraestructures i Transport situada a l'avinguda de Blasco Ibáñez, número 50, de València. Així mateix, podran presentar-se en qualsevol dels servicis territorials de les tres províncies, directament o per qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Quan la sol·licitud no es presente directament en les oficines de l'esmentada seu de la Conselleria d'Infraestructures i Transport, es recomana anunciar a la Direcció General de Transports i Logística la presentació de l'esmentada sol·licitud i es remetrà una còpia de la instància per mitjà de fax (+ 59 730 637 262) o telegrama en el mateix dia.
Setena. Sol·licitud d'ampliació de dades
Quan la sol·licitud no disposa dels requisits o falte algun document complementari dels exigits, es requerirà els interessats perquè ho esmenen en el termini de deu dies hàbils a partir de la notificació, d'acord amb allò que s'ha assenyalat en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Transcorregut el termini indicat sense haver emplenat el que s'ha previs anteriorment se'l considerarà que ha desistit de la seua petició i es procedirà a l'arxiu de l'expedient.
Huitena. Resolució
1. El director general de Transports i Logística, per delegació del conseller d'Infraestructures i Transport que per mitjà de la present orde se li conferix, resoldrà sobre la qualificació de les línies o els trams de línia de dèbil trànsit, i amb això sobre la procedència de l'atorgament de les ajudes corresponents a les empreses de transport regular de viatgers prestatàries dels servicis corresponents a les línies o els trams de línia mencionats.
2. Així mateix, per delegació del conseller d'Infraestructures i Transport que per mitjà de la present orde se li conferix, el director general de Transports i Logística establirà les ajudes corresponents a cada una de les mencionades empreses, a proposta d'un òrgan col·legiat integrat pel cap de Secció de Transport de Viatgers, el cap de Secció d'Ordenació del Transport per Carretera i el cap d'Unitat de Transport Regular de Viatgers.
3. La instrucció de l'expedient es durà a terme per la Secció de Transport de Viatgers de la Direcció General de Transports i Logística.
4. El termini màxim per a resoldre i notificar la resolució que posarà fi al procediment serà de sis mesos comptadors a partir de l'últim dia del termini de presentació de sol·licituds.
Transcorregut este termini sense que s'haja dictat i notificat resolució expressa, els interessats podran entendre desestimades les seues sol·licituds.
5. Les notificacions de les resolucions d'atorgament es duran a terme de manera individualitzada d'acord amb el que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Novena. Import de la subvenció
1. L'import definitiu de cada subvenció es determinarà dins de l'import total màxim de la convocatòria, en funció dels quilòmetres anuals recorreguts pel servici qualificat de dèbil trànsit, i es concedix la subvenció com a màxim pel quilometratge per la realització d'una expedició diària d'anada i tornada de dilluns a divendres laborables durant tot l'any.
2. L'assignació per quilòmetre s'establirà en funció dels criteris següents:
- Població servida (0-3 punts)
- Freqüència del servici: dies hàbils servits (0-2 punts), nombre d'expedicions (0-3 punts)
- Accessibilitat de la xarxa viària (0-4 punts)
- Resultats d'explotació de l'empresa i pes del servici de dèbil trànsit en el total de la concessió (0-3 punts)
- Caràcter rural (0-4 punts)
- Caràcter dels servicis prestats (0-2 punts)
Deu. Abonament de la subvenció
1. Les subvencions es faran efectives en dos pagaments semestrals per als quals s'haurà de presentar davant de la Direcció General de Transports i Logística la documentació següent:
a) Per al pagament del primer semestre, es presentaran entre els dies 1 i 20 de juliol:
- Certificats acreditatius que el beneficiari es troba al corrent en el compliment de les seues obligacions tributàries (estatals i de la comunitat autònoma) i amb la Seguretat Social en el supòsit de no haver autoritzat la Conselleria d'Infraestructures i Transport per a demanar davant dels òrgans competents les dades per mitjà de l'ompliment de l'apartat D de la sol·licitud.
- Declaració responsable de què el beneficiari està al corrent de les seues obligacions per reintegrament de subvencions que, si és el cas, se li hagueren exigit, de conformitat amb el que determina la Llei 38/2003, de 17 de novembre, General de Subvencions, segons l'annex IV.
- Justificació de l'ajuda econòmica per mitjà de la presentació de les dades estadístiques mensuals i total semestral d'explotació (km realitzats, nombre d'expedicions senzilles, nombre de viatgers i ingressos), de cada línia o tram de línia del programa.
b) Per al pagament del segon semestre, es presentaran entre els dies 1 i 10 de novembre:
- Certificats acreditatius de què el beneficiari es troba al corrent en el compliment de les seues obligacions tributàries (estatals i de la comunitat autònoma) i amb la Seguretat Social en el supòsit de no haver autoritzat a la Conselleria d'Infraestructures i Transport per a demanar davant dels òrgans competents les dades per mitjà de l'ompliment de l'apartat D de la sol·licitud.
- Declaració responsable de què el beneficiari es troba al corrent de les seues obligacions per reintegrament de subvencions que, si és el cas, se li hagueren exigit, de conformitat amb el que determina la Llei 38/2003, de 17 de novembre, General de Subvencions, segons annex IV.
- Justificació de l'ajuda econòmica per mitjà de la presentació de les dades estadístiques mensuals i total semestral d'explotació (km realitzats, nombre d'expedicions senzilles, nombre de viatgers i ingressos), de cada línia o tram de línia del programa, i s'admetrà una dada estimativa per als dos últims mesos de l'any.
2. L'incompliment del termini de justificació de la subvenció per part del beneficiari comportarà la pèrdua del dret a percebre la subvenció corresponent, així com la possible exclusió o minoració de l'ajuda de cara a la seua participació en posteriors convocatòries.
Onze. Obligacions i responsabilitats del beneficiari
En virtut del que s'ha assenyalat en l'article 14 de la Llei 38/2003, de 17 de novembre, General de Subvencions, els beneficiaris de la subvenció tindran l'obligació de:
1. Acreditar la realització de l'activitat que fonamenta l'atorgament de l'ajuda.
2. Mantindre durant l'any en curs almenys el mateix nivell de servici que es va prestar durant l'exercici anterior, i es dóna adequat compliment a les condicions establides en el corresponent títol concessional, especialment pel que fa al nombre d'expedicions que s'han de realitzar, i no es permetrà la reducció o la supressió de cap expedició en la línia per a la qual se sol·licita l'ajuda.
3. Facilitar qualsevol document o informació que la Direcció General de Transports i Logística considere necessari per a un coneixement exhaustiu del compliment dels fins previstos.
4. Sotmetre's a qualsevol actuació de control financer que corresponga a la Intervenció General de la Generalitat, en relació amb les ajudes i les subvencions concedides.
5. Acreditar que es troba al corrent en el compliment de les seues obligacions tributàries i davant de la Seguretat Social, segons s'indica en l'apartat d) dels requisits generals continguts en la cinquena de les presents bases.
6. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial vigent, amb la finalitat de garantir l'adequat exercici de les facultats de comprovació i control.
7. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
8. Comunicar a la Direcció General de Transports i Logística l'obtenció d'altres ajudes, subvencions, ingressos o recursos per a la mateixa finalitat (explotació en la línia per a la qual se sol·licita l'ajuda), procedents d'altres administracions o ens públics o privats. Esta comunicació s'haurà d'efectuar tan prompte com es conega, i, en tot cas, amb anterioritat a la justificació de l'aplicació donada als fons percebuts.
9. Els beneficiaris hauran de donar l'adequada publicitat del caràcter públic del finançament rebut, a través d'un senyal adhesiu ben visible en el parabrisa de l'autobús, indicatiu que el servici realitzat disposa de l'ajuda de la Conselleria d'Infraestructures i Transport per al transport regular de viatgers en àrees rurals. El mencionat senyal s'adequarà al disseny que respecte d'això dispose la Direcció General de Transports i Logística.
Dotze. Control i revocació de les subvencions
1. La Direcció General de Transports i Logística podrà comprovar pels mitjans que estime més adequats el compliment de les obligacions inherents a l'atorgament de les ajudes. L'incompliment d'estes obligacions o la comprovació de la falsedat de les dades aportades a l'expedient donaran lloc a la revocació de les subvencions i a la devolució de les quanties atorgades, que meritaran els corresponents interessos de demora.
A més, l'esmentat incompliment podrà determinar la no-consideració de futures sol·licituds.
2. En les referides línies objecte d'ajuda econòmica, l'administració, d'ofici, arbitrarà les oportunes mesures de control a l'efecte de garantir les condicions de prestació dels servicis, i es podrà establir, si així ho considera oportú, una senyalització específica per als vehicles que operen en cada línia que mostre el caràcter singular dels mencionats servicis.
3. Igualment, tota alteració de les circumstàncies i dels requisits subjectius i objectius considerats per a la concessió de l'ajuda o subvenció podrà donar lloc a la revocació de les subvencions i a la devolució amb els corresponents interessos de demora de les quanties atorgades.
4. En qualsevol cas s'aplicarà el que preveuen els títols; II. Del reintegrament de subvencions, III. Del control financer de subvencions i IV. Infraccions i sancions administratives en matèria de subvencions, de la Llei 38/2003 de 17 de novembre, General de Subvencions.
Tretze. Aplicació i efectes
Les ajudes previstes podran ser aplicables i tindre efecte per a servicis de transport realitzats en les línies o els trams de línia qualificades de dèbil trànsit a partir del dia 1 de gener de 2011.ANNEX II / ANEXO IIANNEX III / ANEXO IIIANNEX IV / ANEXO IV